Document ID: 32002R0748

Kommissionens forordning (EF) nr. 748/2002
af 29. april 2002
om suspension og åbning af toldkontingenter ved indførsel i Det Europæiske Fællesskab af visse forarbejdede landbrugsprodukter med oprindelse i Ungarn og om ændring af forordning (EF) nr. 1477/2000
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter(1), senest ændret ved forordning (EF) nr. 2580/2000(2), særlig artikel 7, stk. 2,
under henvisning til Rådets afgørelse 1999/67/EF af 22. oktober 1998 om indgåelse af en protokol om tilpasning af handelsaspekterne i Europaaftalen mellem De Europæiske Fællesskaber og deres medlemsstater på den ene side og Republikken Ungarn på den anden side for at tage hensyn til Republikken Finlands, Kongeriget Sveriges og Republikken Østrigs tiltrædelse af Den Europæiske Union og resultaterne af landbrugsforhandlingerne under Uruguay-runden, også forbedringerne af den eksisterende præferenceordning(3), særlig artikel 2, og
ud fra følgende betragtninger:
(1) I protokol 3 til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Ungarn på den anden side, godkendt ved Rådets og Kommissionens afgørelse 93/742/Euratom, EKSF, EF(4), fastsættes handelsordningerne for de forarbejdede landbrugsprodukter, der er anført deri.
(2) Ved afgørelse nr. 2/2002 af 16. april 2002 truffet af Associeringsrådet EU-Ungarn vedrørende forbedring af handelsordningerne for de forarbejdede landbrugsprodukter, der er omhandlet i protokol 3 til Europaaftalen(5) ændres protokol 3 til Europaaftalen hvad angår toldkontingentmængden og systemet til beregning af de nedsatte landbrugselementer og tillægstolden. Ændringerne anvendes med virkning fra den 1. januar 2002.
(3) Anvendelsen af de toldkontingenter, der gælder for indførsel til Fællesskabet af produkter med oprindelse i Ungarn, som ved Kommissionens forordning (EF) nr. 2542/2001(6) blev åbnet for 2002, bør derfor suspenderes, og der bør åbnes nye årlige kontingenter som fastsat i bilag I til protokol 3. For 2002 bør de nye kontingenter åbnes fra den 1. januar til den 31. december. Det bør desuden præciseres, at den indførsel af produkter med oprindelse i Ungarn, der allerede er foretaget i henhold til de toldkontingenter, der er fastsat i forordning (EF) nr. 2542/2001, skal anses for at indgå i de nye toldkontingenter. Der bør i denne forbindelse henvises til, at en eventuel godtgørelse af told på denne indførsel skal ske i henhold til artikel 878-898 i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(7), senest ændret ved forordning (EF) nr. 444/2002(8).
(4) Det bør fastsættes, at de toldkontingenter, der åbnes for Ungarn, forvaltes i henhold til forordning (EØF) nr. 2454/93.
(5) De nedsatte landbrugselementer og den tillægstold, som skal anvendes fra den 1. juli 2000 ved indførsel til Fællesskabet af varer henhørende under forordning (EF) nr. 3448/93, og som led i Europaaftalen med Ungarn er fastsat ved Kommissionens forordning (EF) nr. 1477/2000(9), senest ændret ved forordning (EF) nr. 176/2002(10), bør ophæves.
(6) Forordning (EF) nr. 1477/2000 skal derfor ændres.
(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i forbindelse med Handel med Forarbejdede Landbrugsprodukter uden for Bilag I -
UDSTEDT FØLGENDE FORORDNING:
Artikel 1
1. Anvendelsen af de toldkontingenter, der blev åbnet ved bilag IV til forordning (EF) nr. 2542/2001, suspenderes fra den 1. januar 2002.
2. De fællesskabstoldkontingenter for produkter med oprindelse i Ungarn, der er anført i bilag I og II til denne forordning, åbnes årligt fra den 1. januar til den 31. december.
For 2002 åbnes de fra den 1. januar til den 31. december 2002.
3. Toldkontingenterne for de i bilag I anførte produkter fritages for told.
4. Inden for de i bilag II nærmere fastsatte toldkontingenter anvendes en toldsats på 0 % + 1,8 EUR/100 kg/netto eda på de pågældende produkter. Denne toldsats nedsættes årligt med 10 % fra den 1. januar 2003.
Artikel 2
De varemængder, som fra 1. januar 2002 i henhold til forordning (EF) nr. 2542/2001 er omfattet af toldkontingenter, og som er bragt i fri omsætning før ikrafttrædelsen af nærværende forordning, indgår i de mængder, der er fastsat i bilag I og II.
Artikel 3
Kommissionen forvalter de i artikel 1, stk. 2, nævnte fællesskabstoldkontingenter efter bestemmelserne i artikel 308a, 308b og 308c i forordning (EØF) nr. 2454/93.
Artikel 4
Forordning (EF) nr. 1477/2000 ændres således:
1) I artikel 2 udgår stk. 3.
2) Bilag V, VI, VII og VIII udgår.
Artikel 5
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. januar 2002.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. april 2002.

Labels: 3
18
17